Περάκ

Το Περάκ (, στην τοπική διάλεκτο Peghok, τζάουι: ڤيراق) είναι ομόσπονδο κρατίδιο (πολιτεία) της Μαλαισίας, στη δυτική πλευρά της Μαλαϊκής Χερσονήσου. Το Περάκ συνορεύει με τα μαλαισιακά κρατίδια Κεντάχ στα βόρεια, Πενάνγκ στα βορειοδυτικά, Κελάνταν και Παχάνγκ στα ανατολικά, και Σελάνγκορ στα νότια, ενώ συνορεύει και με την Ταϊλάνδη στα βορειοανατολικά. Η πρωτεύουσα του Περάκ, το Ίπο, ήταν γνωστή ιστορικά για την εξόρυξη κασσιτέρου στην περιοχή της, μέχρι που η τιμή του μετάλλου αυτού έπεσε, καταρρακώνοντας την οικονομία όλου του κρατιδίου. Βασιλική πρωτεύουσα του Περάκ παραμένει η Κουάλα Κάνγκσαρ, όπου και το ανάκτορο του ανώτατου άρχοντά της, του Σουλτάνου του Περάκ. Έχει έκταση 21.146 τετραγωνικά χιλιόμετρα και πληθυσμό 2.496.000 κατοίκους, σύμφωνα με την απογραφή του 2020.Απογραφή 2020 Το κλίμα του Περάκ είναι ισημερινό τροπικό και υπάρχει ποικιλία από τροπικά δάση. Τα βουνά του ανήκουν κυρίως στους ορεινούς όγκους Τιτιγουανγκσά, Μπιντάνγκ (Bintang) και Κελεντάνγκ (Banjaran Keledang), που είναι όλα μέρη της μακράς αλυσίδας λόφων και βουνών Τενασέριμ, η οποία φθάνει βόρεια μέχρι τη Μιανμάρ.

Η ανακάλυψη ενός προϊστορικού ανθρώπινου σκελετού στο Περάκ αποκάλυψε νέα δεδομένα σχετικώς με τη μετανάστευση του Homo sapiens από την ηπειρωτική Ασία δια της Νοτιοανατολικής Ασίας μέχρι την Αυστραλιανή ήπειρο. Γνωστός ως «άνθρωπος του Περάκ», ο σκελετός αυτός υπολογίσθηκε ότι έχει ηλικία περίπου 10 χιλιάδες έτη. Η πρώτη οργανωμένη κρατική οντότητα στην περιοχή ήταν ένα πρώιμο ινδουιστικό ή βουδιστικό βασίλειο, το οποίο ακολούθησαν αρκετά άλλα ελάσσονα βασίλεια, πριν την άφιξη του Ισλάμ στην περιοχή. Μέχρι το 1528 ένα μουσουλμανικό σουλτανάτο είχε αρχίσει να αναφέρεται στο Περάκ, εμφανιζόμενο μέσα από τα υπολείμματα του Σουλτανάτου της Μαλάκκας. Παρά το ότι μπόρεσε να αντισταθεί στην κατάκτηση από το Σιάμ επί δύο και πλέον αιώνες, το Σουλτανάτο του Περάκ βρισκόταν υπό τον μερικό έλεγχο του Σουλτανάτου του Ατσέχ της γειτονικής Σουμάτρας. Στο τέλος ο βασιλικός οίκος του Ατσέχ ανέλαβε τη διαδοχή και στο Περάκ. Με την εμφάνιση της Ολλανδικής Εταιρείας Ανατολικών Ινδιών και των εντεινόμενων συγκρούσεών της με το Ατσέχ, το Περάκ απομακρύνθηκε από τον έλεγχο της Σουμάτρας. Η παρουσία της Βρετανικής Εταιρείας Ανατολικών Ινδιών στο γειτονικό Πενάνγκ παρείχε πρόσθετη προστασία για το σουλτανάτο, με τα έκτοτε εγχειρήματα του Σιάμ να κατακτήσει το Περάκ να αντιμετωπίζονται αποτελεσματικά από τις βρετανικές εκστρατευτικές δυνάμεις.

Η Αγγλο-ολλανδική Συνθήκη του 1824 επέτρεψε στους Βρετανούς να επεκτείνουν τον έλεγχό τους στη Μαλαϊκή Χερσόνησο χωρίς την εμπλοκή άλλων ξένων δυνάμεων. Μισό αιώνα αργότερα, η Συνθήκη του Πανγκόρ του 1874, που υπογράφηκε από τη Μεγάλη Βρετανία και τον Σουλτάνο του Περάκ, έδινε τη δυνατότητα για άμεση βρετανική ανάμιξη στις υποθέσεις του Σουλτανάτου. Μετά την απορρόφηση του Περάκ στις Ομόσπονδες Μαλαϊκές Πολιτείες, οι Βρετανοί μεταρρύθμισαν τη διοίκηση του Σουλτανάτου, εφαρμόζοντας νέο τρόπο διακυβερνήσεως, προάγοντας την οικονομία της αγοράς και τηρώντας τον νόμο και την τάξη, ενώ από την άλλη καταπολεμούσαν τον θεσμό της δουλείας που εφαρμοζόταν ευρύτατα στο Περάκ εκείνη την εποχή. Ακολούθησε η τριετής Ιαπωνική κατοχή της περιοχής κατά τον Β΄ Παγκόσμιο Πόλεμο. Μεταπολεμικώς το Περάκ εντάχθηκε στην προσωρινή Μαλαϊκή Ένωση, προτού απορροφηθεί στην Ομοσπονδία της Μαλάγια το 1948 και στο κράτος της Μαλαισίας στις 16 Σεπτεμβρίου 1963.

Το Περάκ εμφανίζει εθνοτική, πολιτιστική και γλωσσική ποικιλομορφία. Το κρατίδιο είναι γνωστό για αρκετούς παραδοσιακούς χορούς, όπως οι bubu, dabus και labu sayong. Η τελευταία ονομασία σημαίνει επίσης τη μοναδική παραδοσιακή αγγειοπλαστική του Περάκ. Η τοπική κυβέρνηση του Περάκ έχει ως επικεφαλής τον Menteri Besar (το αντίστοιχο του πρωθυπουργού του Περάκ). Υπάρχει κοινοβούλιο και το κρατίδιο υποδιαιρείται για διοικητικούς λόγους σε 12 διαμερίσματα (daerah) και περαιτέρω σε 81 δήμους.

Το Ισλάμ είναι η «επίσημη θρησκεία» του Περάκ, αν και την ασπάζεται μόνο το 55,3% του πληθυσμού, ενώ και οι πιστοί των άλλων μεγάλων θρησκειών μπορούν να ασκούν τις λατρείες τους ελεύθερα. Η μαλαϊκή και η αγγλική γλώσσα αναγνωρίζονται ως οι δύο επίσημες γλώσσες του Περάκ. Η οικονομία βασίζεται σήμερα κυρίως στον δευτερογενή και τριτογενή τομέα.

Παραπομπές

 Εξωτερικοί σύνδεσμοι 
 Επίσημος ιστότοπος

Κατηγορία:Κρατίδια και Ομοσπονδιακές Επικράτειες της Μαλαισίας